KENDELSE AFSAGT AF RETTENS PRÆSIDENT

10. april 1995

Sag T-66/95 R

Hedwig Kuchlenz-Winter

mod

Kommissionen for De Europæiske Fællesskaber

»Tjenestemænd — formaliteten — den fælles sygeforsikringsordning — særlige rettergangsformer — foreløbige forholdsregler«

Fuldstændig gengivelse på tysk II-287

Angående:

Begæring om foreløbige forholdsregler principalt om udsættelse af gennemførelsen af en afgørelse, i henhold til hvilken sagsøgeren ikke længere er omfattet af den fælles sygeforsikringsordning ved De Europæiske Fællesskabers institutioner, og subsidiært om, at det anordnes, at dækningen ikke ophører ved udløbet af den frist, som er fastsat i artikel 72, stk. l.b), i vedtægten for tjenestemænd i De Europæiske Fællesskaber.

Udfald:

Begæringen ikke taget til følge.

Resumé af kendelse

Sagsøgeren er tysk statsborger med bopæl i Luxembourg. Hun var tjenestemand ved De Europæiske Fællesskaber fra 1956 til 1963, hvorefter hun i 1963 forlod tjenesten og bosatte sig i Luxembourg med sin mand, tjenestemand ved Europa-Parlamentet. Siden dette tidspunkt har sagsøgeren, der ikke kan gøre krav på pension fra Fællesskabet, været omfattet af den fælles sygeforsikringsordning ved De Europæiske Fællesskabers institutioner (den fælles ordning) i kraft af sin mand.

Sagsøgeren blev skilt i 1994 og ønsker nu at forlade Luxembourg og flytte til Tyskland.

Det er ubestridt, at sagsøgeren har mulighed for at blive tilsluttet en luxembourgsk sygeforsikring, når hun ikke længere er tilsluttet den fælles ordning, mens hun kun ved beskæftigelse har mulighed for at opnå en tilslutning til sygeforsikring i Tyskland.

Retlige bemærkninger

Det påhviler sagsøgeren at bevise, at hun ikke kan afvente udfaldet af hovedsagen uden at lide et alvorligt og uopretteligt tab (præmis 12).

Henvisning til: Retten, 29. juni 1994, sag T-146/94R, Williams mod Revisionsretten.Sml. Pers. II, s. 571, præmis 12.

For så vidt sagens omstændigheder kræver det, påhviler det Rettens præsident at undersøge, om begæringen om foreløbige forholdsregler ud fra en umiddelbar betragtning opfylder betingelserne for antagelse til realitetsbehandling (præmis 18).

I begæringen om foreløbige forholdsregler har sagsøgeren ikke alene undladt at angive nogen som helst omstændigheder, der medfører uopsættelighed, men har end ikke påberåbt sig nogen faktisk eller retlig grund til, at de begærede foreløbige forholdsregler umiddelbart forekommer berettigede. Det er derfor tvivlsomt, om begæringen om foreløbige forholdsregler kan anses for at opfylde betingelserne for antagelse til realitetsbehandling i artikel 104, stk. 2, i Rettens procesreglement (præmis 19).

Sagsøgeren har ikke fremført noget til støtte for, at hovedsagen umiddelbart forekommer at kunne antages til realitetsbehandling. Sagen burde tilsyneladende have været anlagt mod Europa-Parlamentet, eftersom det er åbenbart, at det påhviler denne institution at afgøre, om en fraskilt ægtefælle til en af dens tjenestemænd fortsat kan være dækket af den fælles ordning (præmis 20).

Fællesskabets retsinstanser har ikke kompetence til at meddele pålæg til hverken Kommissionen eller en medlemsstat inden for rammerne af legalitetsprøvelsen i medfør af et annullationssøgsmål (præmis 22).

Henvisning til: Retten, 7. marts 1995, forenede sager T-432/93.T-433/93 og T-434/93, Socurte m.fl. mod Kommissionen, Sml. Pers. II, s. 503, præmis 54.

For så vidt angår sagsøgerens påstand om, at Kommissionen tilpligtes at udøve sin initiativret, kan dette mål, i givet fald, alene nås inden for rammerne af et passivitetssøgsmål (præmis 22).

Vedrørende uopsætteligheden af de begærede foranstaltninger har sagsøgeren alene hævdet, at den omstændighed, at hun ikke kan opnå tilslutning til en sygeforsikringsordning i Tyskland, forhindrer hende i at flytte fra Luxembourg til Tyskland. Sagsøgeren har imidlertid mulighed for at opnå tilslutning til en luxembourgsk sygeforsikring. Det er derfor på ingen måde blevet godtgjort, at sagsøgeren kan lide en alvorlig og uoprettelig skade som følge af et afslag på de begærede forholdsregler (præmis 23).

Betingelserne for at anordne de begærede foreløbige forholdsregler er ikke opfyldt. Begæringen kan derfor ikke tages til følge (præmis 24).

Konklusion:

Begæringen om foreløbige forholdsregler tages ikke til følge.